Eksempel på pressemelding

**PRESSEMELDING**

Tips kommunen om uforståelig språk

Holand, 06.06.2017: *Har du fått brev fra Holand kommune med et så vanskelig språk at du ikke skjønner det? Nå kan du hjelpe kommunen med å skrive bedre. De skal nå gjøre tekstene mer forståelige for innbyggerne, og vil gjerne ha tips til tekster du synes er dårlige.*

– Daglig får vi telefoner fra holendinger som er frustrert over tekstene de får av oss. Det er spesielt faguttrykkene vi ofte bruker som skaper problemer, forteller ordfører Berit Berulfsen.

**Dårlig språk er et demokratisk problem**

Uforståelige tekster fra det offentlige fører til mye frustrasjon blant folk flest, og kronglete formuleringer i offentlige brev havner ofte i media. Tungt språk i tekster fra kommunen kan føre til at du overser hvilke rettigheter og plikter du har, eller går glipp av penger du har krav på.

– Det ønsker vi selvsagt ikke for innbyggerne våre – tvert imot, vi vil gjøre hverdagen lettere for dem. Alle skal oppleve Holand som er bra kommune å bo i, sier Berulfsen.

**Brev som selv ikke ordføreren forstår**

Hun trekker selv fram et par eksempler på brev fra kommunen som er vanskelig å forstå.

–” Vedrørende endring av husleie til gjengs leie etter takst” er overskriften på ett av våre brev. Jeg skjønner den nesten ikke selv, jeg. Denne må vi skrive om! Eller hva skal jeg gjøre om jeg får et brev med denne overskriften:” Forhåndsvarsel om skoletilhørighet”?

*Har du andre eksempler på brev eller andre tekster fra kommunen som du synes de bør skrive om? Send en e-post til* *tips@holand.kommune.no*

**Kontaktinformasjon:**

(NAVN), (TITTEL/ROLLE)

(TLF)

(E-POST)